recursal/SuperWikiNEXT-32B huggingface dataset:
**மருத்துவ மற்றும் நறுமண தாவரங்கள் ஆராய்ச்சி** **இயக்ககம்** (*Directorate of Medicinal and Aromatic Plants Research*) என்பது இந்திய வேளாண் ஆராய்ச்சி குழுமத்தால் நிறுவப்பட்ட 25 திட்ட இயக்குநரகங்களில் ஒன்றாகும். இது மருத்துவ மற்றும் நறுமணத் தாவரங்களின் தரமான உற்பத்தி, புதிய ரகங்களை மேம்படுத்துதல் மற்றும் விவசாய நடைமுறைகளை மேம்படுத்துவதற்காக குசராத்தின் ஆனந்த் மாவட்டத்தில் உள்ள போரியாவியில் 24 நவம்பர் 1992 அன்று தேசிய ஆராய்ச்சி மையமாக நிறுவப்பட்டது. இந்நிறுவனத்தின் முக்கிய ஆய்வுப் பயிர்களாகச் சோற்றுக்கற்றாழை (*ஆலோ பார்பாடென்சிசு*), *அமுக்கிரா* (*வித்தானியா சோம்னிபெரா*), *பிளாண்டாகோ ஓவாட்டா, சைம்போகான் லிளக்சோசு,* தைலப்புல் (*சைம்போகான் மர்தினீ*), *குளோரோபைதம் போர்விலேரம்* மற்றும் நிலாவாரை (*காசியா அன்குசுடிபோலியா*) உள்ளன.

இந்த நிறுவனம் பயன்பாட்டுத் திட்டங்களைச் செயல்படுத்தி வருகின்றது. பல்வேறு மருத்துவ மற்றும் நறுமணத் தாவரங்களில் ஆய்வு மேற்கொள்ள நாடு முழுவதும் 23 மையங்களின் ஆராய்ச்சிப் பணிகளை ஒருங்கிணைத்துக் கண்காணிக்கிறது. இதன் மூலம் 26 வகையான மருத்துவ தாவரங்களையும், ஏழு வகையான நறுமண தாவரங்களையும் வெளியிட்டுள்ளது. இந்நிறுவன கள மரபணு வங்கியில் 830 மருத்துவ மற்றும் நறுமண தாவரங்களின் மூலவுயிர்முதலுருவினை பராமரித்து வருகிறது. 

இந்நிறுவனத்தில் இந்திய மருத்துவ மற்றும் வாசனை தாவரவியலாளர் சங்கம் அமைந்துள்ளது. மேலும் *மருத்துவ மற்றும் வாசனை தாவரங்கள்* குறித்த திறந்த அணுகல் கொண்ட ஆய்விதழினை வெளியிட்டுவருகின்றது.

மேற்கோள்கள்
-----------

1. ↑  "DMAPR; Crop Improvement". DMAPR. 8 April 2013 அன்று பார்க்கப்பட்டது.
2. ↑  "DMAPR; Field Gene Bank". DMAPR. 7 April 2013 அன்று பார்க்கப்பட்டது.

வெளி இணைப்புகள்
---------------

* DMAPR
* MAPAI
**இந்தியப் பெருங் கெண்டை மீன்களாக** கட்லா, ரோகு, மிர்கால் ஆகிய மூன்று மீன்கள் இனங்காணப்படுகின்றன.

இவை கங்கை ஆற்றில் காணப்பட்டவை ஆகும். இவை மீன் வளர்ப்பிற்காக தேர்வு செய்யப்பட்டு காலப் போக்கில் இந்தியத் துணைக் கண்டமெங்கும், தெற்காசிய நாடுகளான மியான்மர், தாய்லாந்து, கம்போடியா முதலிய நாடுகளிலும் அறிமுகப்படுத்தப்பட்டன. சில கிலோகிராம் எடையளவிற்கு பெரிதாக வளர்வதால் இவை பெருங் கெண்டை மீன்கள் எனப்படுகின்றன. சீனாவில் உள்ள பெருந்தலைக் கெண்டை, வெள்ளிக் கெண்டை, புல் கெண்டை ஆகியவை சீனப் பெருங் கெண்டை மீன்கள் என்று அழைக்கப்படுகின்றன.

ஊடகங்கள்
--------

### உள்நாட்டு இனங்கள்

* Gibelion catla (old name: Catla catla)*Gibelion catla*   
(old name: *Catla catla*)
* Labeo rohita*Labeo rohita*
* Labeo calbasu*Labeo calbasu*
* Labeo bataLabeo bata

### வெளிநாட்டு இனங்கள்

* Hypophthalmichthys molitrix*Hypophthalmichthys molitrix*
* Cyprinus carpio var. specularis*Cyprinus carpio var. specularis*
* Cyprinus carpio var. communis*Cyprinus carpio var. communis*
* Ctenopharyngodon idella*Ctenopharyngodon idella*
* Tilapia mossambicus*Tilapia mossambicus*

இவற்றையும் பார்க்கவும்
----------------------

* கெண்டை மீன்
**அங்க அடையாளம்** (Personal Identity) என்பது ஒரு மனிதனின் தனித்த சிறப்புகளை வைத்து அவனை அடையாளம் காண்பது ஆகும். அங்க அடையாளம் காண்பது பள்ளி மாணவர்கள் குறித்து கல்வித் துறையினரும் மற்றும் குற்றம் சாட்டப்பட்டுக் கற்பழிப்பு, கொலை, வன்செயல் ஆகிய குற்றம் புரிந்தவர்களையும், விபத்தில் மயக்கம் உற்றோரையும், இறந்த உடலையும் அடையாளம் காணவும் காவல் துறையினருக்கு உதவியாக உள்ளது.

அங்க அடையாளத்தின் முக்கியத்துவம்
--------------------------------

உரிமை நீதிமன்றங்களில் (civil court) ஆயுள் காப்பீட்டுத் தொகையைப் பெறவும், விடுபட்ட ஓய்வூதியத்தைப் பெறவும், அங்க அடையாளங்களை முக்கியமாக கவனிக்கிறார்கள். உயிருள்ளவரின் அங்க அடையாளங்களை அவரது அனுமதியின்றி யாரும் கணக்கில் கொள்ளக் கூடாது. இறந்த உடல் அழுகுவதாலும், பறவைகள் கொத்துவதாலும், குற்றவாளிகள் பிணத்தை விரைவில் புதைப்பதாலும், தீக்காயங்களால் ஏற்பட்ட இறப்பாலும் உடலை அடையாளம் காண்பது கடினமானாலும், அடையாளம் காண வேண்டியது அவசியம் ஆகும்.

அங்க அடையாளம் காணும் முறை
-------------------------

இனம், பாலினம், அகவை, நிறம், உடல் தோற்றம் ஆகியக்கூறுகளின் அடிப்படையில் அங்க அடையாளம் காணலாம்.

மேற்கோள்
--------

1. ↑  Personal Identity [Internet Encyclopedia of Philosophy]
2. ↑  Personal Identity (Stanford Encyclopedia of Philosophy)
3. ↑  Identity (Stanford Encyclopedia of Philosophy)
4. ↑  N.J. Modi - Textbook of Medical Jurisprudence and Toxicology, 15th Ed. N.J. Tripathi Pvt. Ltd Book sellers. - 1965
இந்தியப் பேரரசு மகுடம் 
**இந்தியப் பேரரசின் கிரீடம்** என்பது 1911 ஆம் ஆண்டு தில்லி தர்பாரில் இந்தியப் பேரரசராக ஐந்தாம் ஜார்ஜ் மன்னர் முடிசூடப் பயன்படுத்திய கிரீடமாகும்.

தோற்றம்
-------

பிரித்தானிய அரசியலமைப்பானது அரச மகுடம் உள்ளிட்ட அரச ஆபரணங்களை நாட்டை விட்டு வெளியே கொண்டுசெல்வதை தடைசெய்கிறது. காரணம் மன்னர், அரசி போன்றோர் மேற்கொள்ளும் வெளிநாட்டு பயணங்களின்போது அவர்கள் நகைகளுக்காக தாக்கப்படாமலிருக்க இது ஒரு ஏற்பாடாகும். கடல் மற்றும் தரை வழியாக இவ்வளவு நீண்ட தொலைவுக்கு அவற்றைக் கொண்டு செல்வதில் கணிசமான அபாயங்கள் உள்ளன. இந்த காரணங்களுக்காக, இந்திய துணைக்கண்டத்துக்கு 1911இல் ஜார்ஜ் மன்னரும், ராணி மேரி வந்தபோது அவர் அணிய இந்த மணிமகுடம் செய்யப்பட்டது. அச்சமயம் அவர்கள் வந்தபோது இந்திய இளவரசர்கள் மற்றும் பிரித்தானிய அதிகாரிகள் முன்னிலையில் இந்தியாவின் சக்கரவர்த்தி, மகாராணி என்று முடிசூட்டப்பட்டனர். 

அந்தச் சமயத்தில் மன்னருக்காக புதியதாக மணிமகுடம் செய்யப்பட்டது. இலண்டனின் பிரபல நகை நிறுவனமான காரார்ட் அண்ட் கோ, தயாரித்த அந்த மணிமகுடத்தின் மதிப்பு 60,000 பவுண்ட். ஆகும். இது இலண்டனில் உள்ள இந்திய அலுவலகத்தால் செலுத்தப்பட்டது.

விளக்கம்
--------

இந்திய மணிமகுடத்தின் எடையானது 920 g (2.03 lb) ஆகும். இதில் 6,170 பெரிய சிறிய வைரங்கள், 9 மரகத கற்கள், 4 மாணிக்க கற்கள், 4 நீலக்கற்கள் போன்றவை பதிக்கப்பட்டிருந்தன. மேலும் மகுடத்தின் முன்புறத்தில் 32 காரட்டுகள் (6.4 g) எடையுள்ள மிகச் சிறந்த மரகதம் பதிக்கப்பட்டிருந்தது. மன்னர் அந்த மகுடம் குறித்து தனது நாட்குறிப்பில், அது அணிய கனமாகவும் சங்கடமாகவும் இருந்த்தது என்று எழுதினார்: "சுமார் 3 1⁄2 மணி நேரம் அந்த கிரீடத்தை அணிந்துகொண்டு தர்பார் நிகழ்வுகளைக் கண்டது களைப்பாகவும், தலை வலியை உண்டாக்குவதாகவும் இருந்தது." என்று குறிப்பிட்டுள்ளார்.

பயன்பாடு
--------

 டெல்லி தர்பாரில் 1911 இல் கிரீடம் அணிந்த நான்காம் ஜார்ஜ் 
விழாவில் ஜார்ஜ் மற்றும் மேரி பேரரசர் மற்றும் பேரரசிக்கான சடங்குகள் செய்யப்பட்டு முடிசூட்டப்படவில்லை. இந்திய துணைக்கண்டமானது இந்து மற்றும் முஸ்லீம்கள் பெரும்பான்மையாக இருக்கும் ஒரு நாடு. அங்கு கிறிஸ்தவ முறைப்படி முடிசீடுவது முறையல்ல என்று மன்னரால் கருதப்படது. இதனால் மன்னர் வெறுமனே தர்பாரில் மகுடம் அணிந்தபடி நுழைந்தார். மேலும் தர்பாரானது அரசரின் முடிசூட்டு விழா போன்றே வடிவமைக்கப்பட்டது. மன்னருக்கு ஆறு மாதங்களுக்கு முன்னர் ஐக்கிய இராச்சியத்தில் முடிசூட்டு விழா நடந்திருந்தது. 

ஐந்தாம் ஜார்ஜ் இந்தியாவில் இருந்து திரும்பியதிய பிறகு இநத மகுடத்தை மீண்டும் அணியவில்லை. 1947 ஆகத்து 15 இல், இந்தியப் பேரரசு கலைக்கப்பட்டு, இந்தியா மற்றும் பாக்கிஸ்தான் என்ற டொமினியன்கள் உருவாயின. இந்தியப் பேரரசர் என்ற விதத்தில் ஐந்தாம் ஜார்ஜ் சூட்டிக்கொண்ட இந்த கிரீடத்தை இந்தியாவுக்கே திருப்பித் தருமாறு கோரிக்கை எழுந்தது. அந்தக் கோரிக்கை ஏற்கப்படவில்லை.

குறிப்புகள்
-----------

1. 1 2  Mears, Kenneth J.; Thurley, Simon; Murphy, Claire (1994). *The Crown Jewels*. Historic Royal Palaces Agency. பக். 33. .
2. ↑  "The Imperial Crown of India". Royal Collection Trust. 7 December 2015 அன்று பார்க்கப்பட்டது.
3. ↑  Edward\_Twining (1960). *A History of the Crown Jewels of Europe*. B. T. Batsford. பக். 169. .
4. ↑  Brooman (1989). *The World Since 1900*. Longman. பக். 96. .
**எலட்கள்** (*Helots*, (/ˈhɛləts, ˈhiːləts/; கிரேக்க மொழி: εἵλωτες, *heílotes*) என்பவர்கள் எசுபார்த்தாவை உள்ளடக்கிய பிரதேசங்களான லாகோனியா மற்றும் மெசேனியாவின் மக்கள் தொகையில் பெரும்பான்மையினராக இருந்தவர்களான அடிமைப்படுத்தப்பட்ட மக்களாவர். இவர்கள் ஒரு பண்டைய கிரேக்க பழங்குடியினரா, ஒரு சமூக வகுப்பினரா அல்லது இரண்டுமா என்பது போன்றவை குறித்து பழங்காலத்திலிருந்தே சர்ச்சைகள் உள்ளன. எடுத்துக்காட்டாக, கிரிடியாஸ் எலட்களை "அதிகபட்ச அடிமைகள்" என்று விவரித்தார்,  அதேசமயம் போலக்சு கூற்றின் படி, இவர்கள் "சுதந்திரமான மனிதர்களுக்கும் அடிமைகளுக்கும் இடையே" உள்ள ஒரு பிரிவினர் என்ற அந்தஸ்தைப் பெற்றனர்.  இவர்கள் நிலத்துடன் பிணைக்கப்பட்டு, முதன்மையாக பெரும்பான்மையாக வேளாண்மை பணியில் ஈடுபட்டனர். மேலும் எசுபார்த்தா குடிமக்களுக்கு பொருளாதார ரீதியாக ஆதரவாக இருந்தனர்.

எசுபார்டன் குடிமக்களுக்கும் எலட்களின் எண்ணிக்கை விகிதத்துக்குமான வேறுபாடு எசுபார்த்தா நாட்டின் வரலாற்று காலம் முழுவதும் வேறுபட்டதாக இருந்துள்ளது. எரோடோடசின் கூற்றுப்படி, கிமு 479 இல் பிளாட்டியா போரின் போது ஒவ்வொரு எசுபார்டனுக்கும் ஏழு எலைட்கள் என்ற விகிதத்தில் இருந்தனர்.  எனவே எலைட் மக்களைக் கட்டுக்குள் வைத்திருப்பது மற்றும் அவர்களின் கிளர்ச்சியைத் தடுப்பது என்பது எசுபார்டான்களின் முக்கிய கவலைகளில் ஒன்றாகும். எலைட்கள் பார்ம்பரியமாக தவறாக நடத்தப்பட்டனர், அவமானப்படுத்தப்பட்டனர், படுகொலை செய்யப்பட்டனர்: ஒவ்வொரு இலையுதிர்காலத்திலும் எசுபார்த்தான்கள் எலட்டுகள் மீது போரை அறிவிப்பார்கள், அதனால் இவர்கள் கிரிப்டியா குழு உறுப்பினரால் சமய விளைவுகளுக்கு அஞ்சாமல் கொல்லப்படலாம்.    சினாடனின் சதி போன்ற எழுச்சிகள் போன்றவை எலட்களின் நிலையை மேம்படுத்துவதற்கான முயற்சிகள் ஆகும்.

சிறப்பியல்புகள்
---------------

### எசுபார்த்தன்களுடனான உறவு

குறைந்த பட்சம் செவ்வியல் காலத்திலிருந்தே, எலட்களுடன் ஒப்பிடுகையில் எசுபார்தான்களின் எண்ணிக்கை மிகவும் குறைவாக இருந்தது. "பெரும்பாலான எசுபார்த்தன் அமைப்புகள் எலட்களுக்கு எதிரான பாதுகாப்பைக் கருத்தில் கொண்டு எப்போதும் வடிவமைக்கப்பட்டுள்ளன" என்று ஒரு புகழ்பெற்ற பத்தியில், துசிடிடீஸ் குறிப்பிடுகிறார்.  அரிஸ்டாட்டில் அவர்களை "எசுபார்தான்களின் பேரழிவுக்காக தொடர்ந்து காத்திருக்கும் ஒரு எதிரி" என்று ஒப்பிடுகிறார்.  இதன் விளைவாக, எசுபார்டன்கள் மற்றும் எலட்களுக்கு இடையேயான உறவுகளை நிர்வகிக்கும் ஒரு முக்கிய காரணியாக பயம் என்பதே இருந்துள்ளது. இதனால் புரட்சியில் ஈடுபட்டால் இவர்களை எதிர்கொள்ள எசுபார்டியேட் வீரர்கள் எப்போதும் தயாராக இருந்தனர்.

குறிப்புகள்
-----------

1. ↑  Apud Libanios, *Orationes* 25, 63 = Frag. 37 DK; see also Plutarch, *Li hi Lycurgus* 28, 11.
2. ↑  Pollux 3, 83. The expression probably originates in Aristophanes of Byzantium; Cartledge, p.139.
3. ↑  Herodotus. *Histories* 9.10.
4. ↑  Plutarch, *Life of Lycurgus*, 28, 3–7.
5. ↑  Herakleides Lembos *Fr. Hist. Gr.* 2, 210.
6. ↑  Athenaeus, 657 D.
7. ↑  Trans. by Cartledge, Annex 4, p. 299; The sentence can also be translated quite differently: "as far as the Helots are concerned, most Spartan institutions have always been designed with a view to security" (*ibid.*). Thycydides 4, 80, 3.
8. ↑  *Politics* 1269 a 37–39.
**சித்தாமுட்டி** அல்லது **சிற்றாமுட்டி** (*Sida cordifolia*) என்பது ஒரு மூலிகைத் தாவரம் ஆகும். இது மல்வசியே தாவரக் குடும்பத்தைச் சேர்ந்த மூலிகைத் தாவரம் ஆகும்.

பெயர்கள்
--------

சிற்றாமுட்டிக்கு சிறுந்தொட்டி, சிறுந்தொட்டை, குறுந்தொட்டி, குறுந்தோட்டி ஆகிய வேறுபெயர்கள் உள்ளன. தட்டி என்பதற்கு கேடயம் என்ற பொருளில், ‘நோய்களுக்கான கேடயமாக’ இருப்பதால், குறுந்‘தட்டி’ என்ற பெயரும் உண்டு. பேராமுட்டி எனும் வகையிலிருந்து வேறுபடுத்திக் காட்ட, ‘சிறு’ எனும் முன்னொட்டு சேர்ந்திருக்கிறது. மேலும் இது சேங்கன். மம்மட்டி, தெங்கைப் பூண்டு எனும் பெயர்களிலும் அறியப்படுகின்றது.

வளரும் இயல்பு
-------------

சித்தாமுட்டி மணல் கலந்த பாறையுள்ள இடங்களில் நன்கு வளரும். காடுகளில் புதர்கள் அதிகமாக உள்ள இடங்களில் அதிகம் காணப்படும். இது நேராக வளரும் செடி. தரிசு நிலங்களிலும், வேலியோரங்களிலும் சாதாரணமாகக் காணப்படும். இதன் இதய வடிவ இலைகள் ஓரங்களில் பல்லுள்ளவை. எதிர் அடுக்கில் அமைந்திருக்கும். சுமார் மூன்று அடி உயரம் வரை வளரக்கூடியது. தாவரம் முழுவதும் மெல்லிய ரோம வளரிகள் காணப்படும். பூக்கள் சிறிதாக 5 இதழ்களுடன் மஞ்சள் நிறத்தில் இருக்கும். பூக்கள் தனியாக இருக்கும் 7 எம்.எம். நீளம். வெளிநாடுகளிலு இளஞ்சிவப்பு நிறத்திலும் கூட இருக்கும். இலைகள் 2.5 x 3 3-5 செ.மீ. அகலத்திலும், 3 – 4 செ.மீ. நீளத்திலும் இருக்கும். பூக்களும் காய்களும் ஆகத்து மாதம் முதல் திசம்பர் மாதம் வரை அதிகம் காணப்படும். பூக்கள் எல்லா நாட்களிலும் தென்படும். இதன் காய்கள் சிறிதாகவும் உருண்டையாகவும் இருக்கும். சித்தாமுட்டி இந்தியா, இலங்கை, ஆப்பிரிக்கா, அமரிக்கா போன்ற நாடுகளிலு காணப்படுகிறது. இது விதை மூலம் இன விருத்தி செய்யப்படுகிறது.

பயன்கள்
-------

தாதுக்கிளின் எரிச்சலை தணித்து அவற்றைத் துவளச் செய்யும் மருந்தாகப் பயன்படும். பாரிசவாதம், முகவாதம், போன்ற கடும் வாத நோய்களைத் தீர்பதற்குறிய மருந்தாகும். மது பழக்கத்திலிருந்து விடு பெற உதவுகிறது. கர்பிணிப் பெண்ணுக்ககு மருத்துவ உணவாகப் பயன்படுகிது. இதன் தைலம் முடி உதிர்வதைத் தடுக்கிறது. இது மூட்டு வலியைக் குணப்படுத்ததும் மருந்தாகவும் பயன்படுகிறது.

மேற்கோள்கள்
-----------

1. ↑  டாக்டர் வி.விக்ரம் குமார் (29 செப்டம்பர் 2018). "நோய்களைத் தட்டி வைக்கும் சிற்றாமுட்டி". *கட்டுரை*. இந்து தமிழ். 30 செப்டம்பர் 2018 அன்று பார்க்கப்பட்டது.

வெளி இணைப்புகள்
---------------

விக்கிமீடியா பொதுவகத்தில்,  
 ***Sida cordifolia***   
என்பதின் ஊடகங்கள் உள்ளன. 

* Caldecott, Todd (2006). *Ayurveda: The Divine Science of Life*. Elsevier/Mosby. பன்னாட்டுத் தரப்புத்தக எண்:0-7234-3410-7.  Contains a detailed monograph on *Sida cordifolia* (Bala) as well as a discussion of health benefits and usage in clinical practice. Available online at  பரணிடப்பட்டது 2010-10-17 at the வந்தவழி இயந்திரம்
அதி வணக்கத்துக்குரிய **தாவீது செயரத்தினம் அம்பலவாணர்** (*David Jeyaratnam Ambalavanar*, பெப்ரவரி 28, 1928 - அக்டோபர் 10, 1997) இலங்கைத் தமிழ் போதகர் ஆவார். இவர் 1971 முதல் 1993 வரை தென்னிந்தியத் திருச்சபையின் யாழ்ப்பாண ஆயராகப் பணியாற்றினார்.

ஆரம்ப வாழ்க்கை
--------------

அம்பலவாணர் 2928 பெப்ரவரி 28 இல் வண. யோசப் பொன்னம்பலம் அம்பலவாணர், அன்னம்மா ஆகியோருக்குப் பிறந்தார். யாழ்ப்பாணம் பரி யோவான் கல்லூரி (1932–42), யாழ்ப்பாணக் கல்லூரி (1942-50). ஆகியவற்றில் கல்வி கற்றார். பின்னர் இவர் இந்தியா சென்று மேற்கு வங்கம் செரம்பூர் கல்லூரியில் 1955 இல் இறையியலில் இளங்கலைப் பட்டம் பெற்றார். 1959 இல் இலண்டன் பல்கலைக்கழகத்தில் இளங்கலைப் பட்டம் பெற்றார். 1968 இல் இலண்டன் கிங்சு கல்லூரியில் இறையியலில் முதுகலைப் பட்டம் பெற்றார்.

அம்பலவாணர் சந்திரராணி கணபதிப்பிள்ளை என்பவரைத் திருமணம் புரிந்தார். இவர்களுக்கு தேவதர்சன், தேவதயாளன் என இரு மகன்கள் உள்ளனர்.

பணி
---

1955 ஆம் ஆண்டில் பட்டப்படிப்பை முடித்த பின்னர் அம்பலவாணர் தென்னிந்தியத் திருச்சபையின் யாழ் மறைமாவட்ட மறைப்பரப்புனராக பணியில் சேர்ந்தார். 1971 சூன் 30 இல் தென்னிந்தியத் திருச்சபையின் யாழ்மறைமாவட்டத்துக்கான 2வது ஆயராக நியமிக்கப்பட்டார். 1993 பெப்ரவரி 28 இல் இளைப்பாறினார்.

அம்பலவாணர் யாழ்ப்பாணக் கல்லூரியின் பணிப்பாளர் சபையின் தலைவராகப் பணியாற்றினார். ஈழப்போரின் போது பொதுமக்களின் இழப்புகளுக்காக அம்பலவாணர் குரல் கொடுத்தார்.

மறைவு
-----

அம்பலவாணர் சிறிது காலம் சுகவீனமுற்ற நிலையில் 1997 அக்டோபர் 10 இல் யாழ்ப்பாண மருத்துவமனையில் தனது 69ஆவது அகவையில் காலமானார்.

மேற்கோள்கள்
-----------

1. 1 2 3 4 5 6 7 8 9  Arumugam, S. (1997). *Dictionary of Biography of the Tamils of Ceylon*. பக். 4–5. .
2. 1 2 3 4 5  "Death of Bishop Ambalavanar". 12 அக்டோபர் 1997. .
3. ↑  "Bishop Ambalavanar expires in Jaffna". *தமிழ்நெட்*. 10 அக்டோபர் 1997. .
**கேம்ப்சு குயினோலின் தொகுப்பு** *(Camps quinoline synthesis)* என்பது ஆர்த்தோ-அசைலமினோ அசிட்டோபீனோன் சேர்மத்தை ஐதராக்சைடு அயனியைப் பயன்படுத்தி A மற்றும் B என்ற இரண்டு வேறுபட்ட ஐதராக்சிகுயினோலின் விளைபொருள்களாக மாற்றுகின்ற ஒரு வகை வினையாகும் [1][2][3][4]

 கேம்ப்சு குயினோலின் தொகுப்பு வினை.

ஐதராக்சிகுயினோலின் விளைபொருட்களின் உருவாதல் விகிதம் வினை நிகழும் நிபந்தனைகளையும், தொடக்கப்பொருளின் கட்டமைப்பையும் சார்ந்தே அமைகிறது. இவ்வினையின் விளைபொருள் ஒரு ஈனால் வடிவ குயினோலின் என்று சித்தரிக்கப்பட்டாலும், திண்ம மற்றும் கரைசல் நிலைகளில் பெரும்பாலும் கீட்டோ வடிவ குயினோலின் உருவாகலாம் என்று நம்பப்படுகிறது. உருவாகும் சேர்மமும் குயினோலோன் ஆக விளைகிறது [5].

கேம்ப்சு குயினோலின் தொகுப்பு வினைக்குரிய எடுத்துக்காட்டு இங்கே தரப்படுகிறது :[5]

கேம்ப்சு குயினோலின் தொகுப்பு வினை,

மேற்கோள்கள்
-----------

1. ↑  Camps, R.; *Ber.* **1899**, *22*, 3228.
2. ↑  Camps, R.; *Arch. Pharm.* **1899**, *237*, 659.
3. ↑  Camps, R.; *Arch. Pharm.* **1901**, *239*, 591.
4. ↑  Manske, R. H. F.; *Chem. Rev.* **1942**, *30*, 127. (Review)
5. 1 2  *Sequential Cu-Catalyzed Amidation-Base-Mediated Camps Cyclization: A Two-Step Synthesis of 2-Aryl-4-quinolones from o-Halophenones* Jones, C. P.; Anderson, K. W.; Buchwald, S. L. J. Org. Chem.; (Article); **2007**; 72(21); 7968-7973. எஆசு:10.1021/jo701384n
பாடலுக்கு இசையமைத்த ஏ. ஆர். ரஹ்மான்
**சின்னச் சின்ன ஆசை** என்று தொடங்கும் பாடல் மணிரத்தினத்தின், ரோஜா (திரைப்படம்) படத்தில் இடம்பெற்ற ஒரு திரைப்பாடல் ஆகும். வைரமுத்துவின் பாடல் வரிகளுக்கு இசையமைத்தவர் ஏ. ஆர். ரஹ்மான். பாடலைப் பாடியவர் பின்னணிப் பாடகி மின்மினி. இப்பாடலை எழுதியமைக்காக 1992 இன் சிறந்த பாடலாசிரியருக்கான இந்தியாவின் தேசிய திரைப்பட விருது வைரமுத்துவுக்கு வழங்கப்பட்டது. இப்பாடலையும் உள்ளடக்கிய இப்படத்தின் இசையமைப்புக்காக ஏ. ஆர். ரஹ்மானுக்கும் சிறந்த இசையமைப்பாளருக்கான தேசிய திரைப்பட விருது கிடைத்தது.

பாடல் சூழ்நிலை
--------------

அக்காவைப் பெண் பார்க்க வரும் நாயகன் அவளது தங்கையான கதாநாயகியைத் திருமணம் செய்துகொள்ள நேரிடுகிறது. இதற்கு நாயகனே காரணம் என்று கருதும்போது அவனை வெறுத்து உறுதியான எதிர்ப்பைக் காட்டும் ஒரு பெண்ணாகவும், பின்னர் தீவிரவாதிகளால் கடத்திச் செல்லப்படும் தனது கணவனை மீட்பதில் தனி ஒருத்தியாக அதிகாரிகளுடன் வாதிட்டு வெற்றி பெறும் ஒரு பெண்ணாகவும் கதாநாயகி உருவாக்கப்பட்டுள்ளாள். இளமைக் காலத்தில் எல்லாப் பெண்களையும் போல் விதவிதமான கனவுகளுடன் சுறுசுறுப்பாகத் துள்ளித்திரியும் ஒரு பெண்ணாக இவளை அறிமுகப்படுத்துவதற்காக இயக்குனர் இப்பாடல் காட்சியைப் பயன்படுத்துகிறார். உலகில் படைக்கப்பட்டவை அனைத்துமே தனது மகிழ்ச்சிக்காகவே என்னும் மனப்போக்குடன் ஆடிப் பாடித் திரிகின்ற நாயகியின் மனப்போக்கைப் பாடல்வரிகளும், இசையும், பாடும் குரலும் தெளிவாகவே உணர்த்துகின்றன.

பாடல் வரிகளின் சிறப்பு
----------------------

"*சின்னச் சின்ன ஆசை*
*சிறகடிக்கும் ஆசை*
*முத்து முத்து ஆசை*
*முடிந்து வைத்த ஆசை*"
எனச் சிறுவர்களும் புரிந்து கொண்டு பாடும்படியான சொற்களைக் கொண்டு இப்பாடல் தொடங்குகிறது. இவ்வாறான இதன் எளிமை இப்பாடலின் முக்கியமான சிறப்பியல்புகளுள் ஒன்று. "தமிழ்நாட்டின் ஒவ்வொரு குழந்தையின் உதடுகளிலும் தவழும் புதிய குழந்தைப் பாடலாக அழகுடனும், எளிமையுடனும் இப்பாடல் விளங்குகிறது" என்று தேசிய திரைப்பட விருதுக் குழுவினர் பாராட்டியுள்ளனர்.

பகுத்தறிவுக்கு ஒவ்வாத ஆசைகளாக இருந்தாலும்,

"*வெண்ணிலவு தொட்டு முத்தமிட ஆசை*"
"*என்னை இந்த பூமி...சுற்றி வர ஆசை*"
"*வானவில்லைக் கொஞ்சம் உடுத்திக் கொள்ள ஆசை*"
"*பனித்துளிக்குள் நானும் படுத்துக் கொள்ள ஆசை*"
"*மேகங்களையெல்லாம் தொட்டுவிட ஆசை*"
"*கார்குழலில் உலகை கட்டிவிடஆசை*"
போன்ற வரிகள் மூலம் தேவதைக் கதைகளிலும், கனவுகளிலும் இடம் பெறக்கூடிய படிமங்களைப் பயன்படுத்திக் குழந்தைத் தனமானதும், குறும்புத் தனமானதுமான விடுதலை உணர்வின் வெளிப்பாட்டைப் பாடலில் காட்டியிருக்கிறார் பாடலாசிரியர்.

குறிப்புகள்
-----------

1. 1 2  40 ஆவது தேசிய திரைப்பட விழா 1993, பக். 52.
2. ↑  40 ஆவது தேசிய திரைப்பட விழா 1993, பக். 34.

இவற்றையும் பார்க்கவும்
----------------------

* விருது பெற்ற தமிழ்த் திரைப் பாடல்கள்
வெற்றிட உலர் பெட்டியும் பாதுகாப்பு கருவியும்
**வெற்றிட உலர் பெட்டி** *( Vacuum Dry Box )* என்பது கூருணர்வு கொண்ட பொருட்களை கையாள்வதற்கு உதவும் ஒரு பாதுகாப்புக் கருவியாகும். இக்கருவி அவற்றின் கூருணர்வை மட்டுப்படுத்தவும் அல்லது கட்டுப்படுத்தப்பட்ட சூழலை உருவாக்கி அப்பொருள்களை பாதுகாப்புடன் பயன்படுத்தவும் உதவுகிறது. இத்தகைய பாதுகாப்பு சாதனங்கள் பொதுவாக வேதியியல் ஆய்வகங்களின் ஆவி வாங்கியில் காணப்படுகின்றன. கொடிய நோய்க்கிருமிகளைக் கையாளும் நாசா போன்ற அறிவியல் ஆய்வு நிறுவனங்கள் , நிலவுப் பாறைகளை ஆய்வுசெய்யும் வசதிகள் கொண்ட ஆய்வகங்கள் மற்றும் தொழிற்சாலைப் பயன்பாடுகளில் இப்பெட்டி பயன்படுத்தப்படுகிறது, மட்டுப்படுத்தப்பட்ட சூழல் கையுறைப் பெட்டியும் வண்ணமடித்தல், மணல் வீச்சு போன்ற செயல்களுக்காகப் பயன்படுத்தப்படுகிறது

மேற்கோள்கள்
-----------

1. ↑  Gibb, T. R. P. (2002-05-01). "Inert-Atmosphere Dry Box" (in EN). *Analytical Chemistry* **29** (4): 584–587. doi:10.1021/ac50162a052. .
2. ↑  Errington, R. John (1997-07-03) (in en). *Advanced Practical Inorganic and Metalorganic Chemistry*. CRC Press. பன்னாட்டுத் தரப்புத்தக எண்:9780751402254. .
3. ↑  "Vacuum Dry Box". NASA.
4. ↑  Hart, Eric (2013-01-01) (in en). *The Prop Building Guidebook: For Theatre, Film, and Tv*. Taylor & Francis. பன்னாட்டுத் தரப்புத்தக எண்:9780240821382. .
.
சிதம்பரம் நாட்டியாஞ்சலி விழா
**நாட்டியாஞ்சலி** என்பது 1968 ஆம் ஆண்டு ஸ்ரீ வி. பி. தனஞ்சனன் சிர்கா இயக்கிய பாரதநாட்டியக் கலவையாகும். இது இராக மாலிகை, தாள மாலிகை, மற்றும் விநாயகர், சரஸ்வதி, விஷ்ணு, சிவன் ஆகிய தெய்வங்களைப் பற்றிய சமஸ்கிருத ஸ்லோகங்களில், வெவ்வேறு தாளங்கள் மற்றும் இராகங்களில் புகழும்வகையில் நிகழ்த்தப்படுகிறது.

பொதுவாக நாட்டியாஞ்சலி என்பது சிதம்பரம் நடராசர் கோயிலில் நடக்கும் நடனத் திருவிழாவைக் குறிக்கிறது. 40 ஆண்டுகளுக்கு முன்னர் கர்நாடக இசை நிகழ்ச்சிகள் 1000 கால் மண்டபத்தில் தினசரி நடத்தப்பட்டு வந்தது. இசை அறிஞர்களான சிதம்பரம் ஜெயராமன், சீர்காழி கோவிந்தராஜன், ஷேக் சின்ன மௌலானா போன்றோர் தாங்களாகவே வந்து தைப்பூசம் வரை ஒவ்வொரு நாளும் தங்கள் இசைப் பணியை செய்துள்ளனர். 

நாட்டியாஞ்சலி என்பது ஒவொவொரு ஆண்டும் சிவராத்திரி திருவிழா அன்று செவ்வியல் நடனமான பரதநாட்டியம் ஆடும் விழா ஆகும். இது சிதம்பரம் கோவிலில் அறிமுகப்படுத்தப்பட்டது என்றாலும், இது இப்போதெல்லாம் கும்பகோணம், தஞ்சாவூர், சென்னை, நாகப்பட்டினம், மாயாவரம், திருநள்ளாறு, திருவானைகோயில் போன்ற பல கோயில்களில் ஏற்பாடு செய்யப்பட்டுள்ளது. மும்பையின், செம்பூர், செதநகர் ஸ்ரீ சுப்ரமணியா சமாஜம் கடந்த சில ஆண்டுகளாக மகாசிவராத்திரின்போது தங்கள் கோவில் வளாகத்தில் நாட்டியாஞ்சலியை நடத்தியது. நடன திருவிழா ஒரு வாரத்திற்கும் மேலாக தொடர்கிறது, அனைத்து பாணியிலான நடனங்களும் நடராஜரின் முன்னிநிலையில் தங்கள் கலைகளை சமர்பித்து வருகின்றனர்.

மேற்கோள்கள்
-----------

1. ↑  "சிதம்பரம் நாட்டியாஞ்சலி விழா நிறைவு". *செய்தி*. தினமணி. 3 ஆகத்து 2017 அன்று பார்க்கப்பட்டது.
2. ↑  "சிதம்பரம் நடராஜர் கோயிலில் பிப்.24-இல் நாட்டியாஞ்சலி விழா". தினமணி. 3 ஆகத்து 2017 அன்று பார்க்கப்பட்டது.

வெளி இணைப்புகள்
---------------

* அதிகாரப்பூர்வ தளம்
கோக்
**கற்கரி**(Coke) நிலக்கரியை விட எடை குறைந்ததும், குறைந்த மாசுக்களும், அதிக எரிதிறனும் கொண்ட இயற்கை எரிபொருளாகும். கற்கரி வகை நிலக்கரி, இயற்கையாகவே நிலத்தடியில் கிடைக்கிறது. நிலக்கரியிலிருந்து செயற்கையாக உற்பத்தி செய்யப்படும் கற்கரியைை **பெட்ரோலிய கற்கரி** என்பர்.

கற்கரி வகை நிலக்கரி சீனா, இந்தியா, இங்கிலாந்து, ஆஸ்திரேலியா மற்றும் ஐக்கிய அமெரிக்க நாடுகளின் நிலத்தடியில் தோண்டி எடுக்கப்படுகிறது.

பயன்பாடுகள்
-----------

அதிக எரிதிறனும், குறைந்த சாம்பலும் கொண்ட கற்கரி நிலக்கரி, உருக்காலைகளில் இரும்புக் கனிமங்களை எளிதாக உருக்க எரிபொருளாக பயன்படுகிறது.

மேற்கோள்கள்
-----------

1. ↑  Coke
2. ↑  Calcined Petroleum Coke
3. ↑  Petroleum coke
4. ↑   *The Coming of the Ages of Steel*. Brill Archive. பக். 55. GGKEY:DN6SZTCNQ3G. Archived from the original on 1 May 2013.. பார்த்த நாள்: 17 January 2013. "Historic sources mention the use of coke in the fourth century AD"
5. ↑    "Coke". *பிரித்தானிக்கா கலைக்களஞ்சியம்* (11th) **6**. (1911). Cambridge University Press.

விக்கிமீடியா பொதுவகத்தில்,  
 ***கற்கரி (எரிபொருள்)***   
என்பதின் ஊடகங்கள் உள்ளன.
ஒரு வெற்றிட பீங்கான் வடிகட்டியானது நீரினை வெளியேற்றும் விதமாக திடப்பொருட்களிலிருந்து திரவங்களைப் பிரித்தெடுக்க வடிவமைக்கப்பட்டுள்ளது. இந்த சாதனத்தில் சுழற்றி, தேக்கி, பீங்கான் வடிகட்டி தட்டு, விநியோகிப்பான், வெளியேற்ற சீவுளி, சுத்திகாpப்பான், கிளாச்சி சாதனம், குழாய் அமைப்பு, வெற்றிட அமைப்பு, குறிப்பிட்ட அளவு அமிலம் வழங்கும் தானியங்கி, உராய்வு நீக்கும் தானியங்கி, வால்வு மற்றும் வெளியேற்றி ஆகியன உள்ளன. இதன் அமைப்பு மற்றும் செயல்பாடு வழக்கமான வட்டு வடிப்பானை ஒத்துள்ளது. ஆனால் வடிப்பானின் ஊடகமானது நுண்ணிய துளையுள்ள பீங்கான் வட்டினால் மாற்றப்பட்டுள்ளது. வட்டு உருவாக்கப்பட்டுள்ள பொருளானது நீண்ட காலம் உழைக்கக் கூடியதாயும் வேதிப்பொருட்களால் பாதிக்கப்படாததாயும் உள்ளது. வடிகட்டும் செயல்முறையின் செயல்திறனைப் பாதிக்கும் எல்லா காரணிகளையும் கணக்கில் கொண்டு இதன் செயல்திறன் உகப்பாக்கப்படுகிறது. திண்மப்பொருளின் செறிவு, வட்டுவின் சுழற்சி வேகம், ஊட்டும் படுகையில் உள்ள பிhpத்தெடுக்கப்படவேண்டிய திடப்பொருளின் அளவு, வெப்பநிலை, அழுத்தம் மற்றும் வடிகட்டியில் கேக் உருவாக்கம் ஆகியன வெற்றிட பீங்கான் வடிகட்டியின் செயல் திறனை பாதிக்கும் காரணிகளாகும்.

### சான்றுகள்:

1.Hakkinen, B.E, Antti. Dewatering of Iron Ore Slurry By a Ceramic Vacuum Disc Filter.
2. Tarleton, W. J, E.S, R.J, Richard (2007). Solid-Liquid Separation: Equipment Selection and Process Design. Great Britain: Institution of Chemical Engineers.
3. Gupta, Ashok (2006). Solid-Liquid Separation - Filtration. Mineral Processing Design and Operation - An Introduction.
4. Sutherland, K (2008). FIlters and Filtration Handbook. Elsevier.
**சின்னஞ்சிறுவயதில் எனக்கோர் சித்திரம் தோணுதடி** என்பது 1980 இல் வெளிவந்த மீண்டும் கோகிலா திரைப்படத்தில் இடம்பெற்ற ஒரு தமிழ்ப் பாடல் ஆகும். இந்தப் பாடலை கவிஞர் கண்ணதாசன் எழுதினார். இந்தப் பாடலை கே. ஜே. யேசுதாஸ், எஸ். பி. சைலஜா இருவரும் இணைந்து பாடியிருந்தனர்.

பாடல் காட்சி
------------

அனேகமான தென்இந்தியத் திரைப் படங்களில் பெண் பார்க்கும் படலம் ஒரு நாடகம் போலவே அமைந்திருக்கும். பெண் வீட்டார் பஜ்ஜி, சொஜ்ஜி, வடை, முறுக்கு, பலகாரம் என்று செய்து வைத்துக் காத்திருக்க மாப்பிள்ளை ஒரு பொம்மை போல வருவார். அவரை இயக்கி வைப்பது அவரது பெற்றோராகத்தான் இருக்கும். வந்து இருந்து கொண்டு பெண் வீட்டார் செய்து வைத்த பலகாரங்களைச் சுவைத்துக் கொண்டு பெண் கூனா, குருடா, செவிடா என்று ஆராய அவளை ஆடு, பாடு என்று ஆட்டுவித்துவிட்டு வீட்டுக்குப் போய் முடிவு சொல்வதாகச் சொல்லிச் செல்வதாக இருக்கும். இப் படத்திலும் பஜ்ஜி, சொஜ்ஜியிலிருந்து பாடுவது வரை எல்லாம் நடக்கிறது. ஆனால் கமலஹாசன் தன் சம்மதத்தை இப்பாடலினூடு தெரிவிக்கும் விதம் சற்று வித்தியாசமாக அமைந்துள்ளது. மணப்பெண்ணான சிறீதேவி பெண் பார்க்கும் படலத்தின் போது இந்தச் சின்னஞ் சிறு வயதினிலே எனக்கோர் சித்திரம் தோணுதடி என்ற பாடலைத்தான் பாடத் தொடங்குகிறார். பாடிக் கொண்டு போகும் போது சிறீதேவிக்கு, இடையில் பாடல் மறந்து விடுகிறது. வழமையான பாடல்களில் என்றால் இதுவே கெட்ட சகுனமாக்கப் பட்டு கல்யாணம் நிறுத்தப் பட்டு விடும். ஆனால் இங்கே கமலஹாசன் பாடலைத் தொடர்ந்து பாடி சம்மதத்தைத் தெரிவிப்பதாய் காட்சி அமைகிறது.

இசை
---

பாட்டி வெற்றிலை பாக்கு இடிக்கும் ஓசை, இடித்த வெற்றிலை பாக்கை துளாவியெடுக்கும் ஓசை, தாத்தா வெற்றிலை பாக்கை வாய்க்குள் போட்டுக் குதப்பும் ஓசை, வெள்ளிக் கிண்ணத்தைத் தட்டில் வைக்கும் ஓசை போன்ற நாளாந்தம் நாம் கேட்கும் ஓசைகள் பாட்டுடன் இணைக்கப் பட்டு அந்த ஓசைகள் கூட இசைகள்தான் எனவும் இப்பாடலில் காட்டப்பெற்றுள்ளது.

பாடல் வரிகள்
------------

சின்னஞ்சிறு வயதில் எனக்கோர் சித்திரம் தோணுதடி  

இன்னல் விழுந்தது போல் எதையோ பேசவும் தோணுதடி  

செல்லம்மா பேசவும் தோணுதடி

மோகனப் புன்னகையில் ஓர்நாள் மூன்று தமிழ் படித்தேன்  

சாகச நாடகத்தில் அவனோர் தத்துவம் சொல்லி வைத்தான்   

உள்ளத்தில் வைத்திருந்தும் நான் ஓர் ஊமையைப் போலிருந்தேன்  

ஊமையைப் போலிருந்தேன்

கள்ளத்தனம் என்னடி எனக்கோர் காவியம் சொல்லு என்றான்  

சின்னஞ்சிறு வயதில் எனக்கோர் சித்திரம் தோணுதடி  

இன்னல் விழுந்தது போல் எதையோ பேசவும் தோணுதடி  

செல்லம்மா பேசவும் தோணுதடி

சபாஷ், பலே

வெள்ளிப் பனியுருகி மடியில் வீழ்ந்தது போலிருந்தேன்  

பள்ளித்தலம் வரையில் செல்லம்மா பாடம் பயின்று வந்தேன்  

காதல் நெருப்பினிலே எனது கண்களை விட்டு விட்டேன்  

மோதும் விரகத்திலே செல்லம்மா...

சின்னஞ்சிறு வயதில் எனக்கோர் சித்திரம் தோணுதடி  

இன்னல் விழுந்தது போல் எதையோ பேசவும் தோணுதடி  

செல்லம்மா பேசவும் தோணுதடி

வெளி இணைப்புகள்
---------------

* சின்னஞ்சிறு வயதில் எனக்கோர் சித்திரம் தோணுதடி
**ஆப்பு வடிகட்டி** அல்லது **சரிவுக் கதிர்வீச்சு வடிப்பான்** (*Wedge filter*) என்பது கதிர் மருத்துவத்தின் போது, கதிர்வீச்சிப் புலத்தினை தேவையின் பொருட்டு மாற்றியமைக்க பயன் படுத்தப்படும் ஆப்பு வடிவிலான வடிகட்டிகளாகும். புலத்தினை மாற்றியமைக்க வேண்டிய சூழ்நிலை ஏற்படுவதுண்டு. கதிர்புலத்தில், கதிர்வீச்சினை ஏற்றுக் கொள்ளும் பொருட்களை அமைத்து மாற்றுவது ஒரு முறையாகும். இது போன்ற ஆப்பு வடிவிலான ஈயத் தகடுகளை வைத்து, நோயாளியின் மீது விழும் கதிர் வீச்சின் அளவை மாற்றி அமைப்பது நடைமுறையிலுள்ளது. இந்த உலோகத் தகடுகளின் அமைப்பைக் கொண்டு இவைகள் ஆப்பு (Wedge) என்றே அறியப்படுகின்றன. அலுமினியம், காரீயம், செம்பு முதலிய உலோகங்கள் பயன்படுகின்றன.

ஆப்புகள், கதிர் வீச்சுக் கற்றையில் வைக்கப்படும் போது, அதன் தடிப்பு மாறுபடுவதால் அதனை ஊடுருவிச் செல்லும் கற்றையின் செறிவு, மெல்லிய பகுதியில் அதிகமாகவும் தடித்தப்பகுதியில் குறைவாகவும் இருக்கும். ஆப்புகள் இவ்வாறு கதிர் வீச்சினை பகுத்து கடத்துவதால் அவைகள் ஆப்பு வடிகட்டிகள் எனப்படுகின்றன.

ஆப்பு இல்லாத நிலையில் கதிர்வீச்சுப் புலம் சீராக இருக்கும். புலத்தின் செறிவு அதன் விளிம்புகளில் சற்றுக் குறைவாக இருப்பினும் பொதுவாக சீராகவே கணப்படும். ஆப்பினைக் கதிர்வீச்சுக் கற்றையில் வைக்கும் போது கதிர்புலம் மாறுபடுகிறது. இவ்வாறு ஆப்பு உள்ளபோது பெறப்படும் கதிர்வீச்சுப் புலம் **ஆப்புப் புலம்** (*Wedge field*) எனப்படும்.

**ஆப்புக் காரணி** (*Wedge factor*) என்பது கதிர்வீச்சுப் புலத்தில் மைய அச்சுக் கோட்டில் ஒருகுறிப்பிட்ட தொலைவில், ஆப்பு உள்ளபோது பெறப்படும் கதிர்வீச்சளவிற்கும், அதேதொலைவில் ஆப்பு இல்லாத நிலையில் பெறப்படும் கதிர்வீச்சளவிற்கும் உள்ள விகிதமே ஆப்புக் காரணி எனப்படும்.

**ஆப்புக் கோணம்** (*Wedge angle*) என்பது உண்மையில் பயன்படுத்தப்படும் ஆப்பின் கோணமன்று. மாறாக ஒரு குறிப்பிட்ட ஆழத்தில், கிடைமட்டத்திலுள்ள ஓரளவுக் கோடு, ஆப்பின் பயன்பாடு காரணமாக எவ்வளவு பாகை (கோணம்) விலக்கமுறுகிறது என்னும் கோணலளவாகும்.
**கற்கோவளம்** என்பது இலங்கையின் வடக்கே யாழ்ப்பாண மாவட்டம், வடமராட்சிப் பகுதியில் அமைந்துள்ள வரலாற்றுப் புகழ்மிக்க ஓர் ஊராகும். இது வங்கக்கடலை  கிழக்குப்புற எல்லையாகக்  கொண்ட ஊராகும். இது பருத்தித்துறைக்கு தென்கிழக்காக ஏறத்தாழ 2 கிலோமீட்டர் தூரத்தில் அமைந்துள்ளது. இவ்வூருக்கு அருகாமையில் தும்பளை, வராத்துப்பளை, புனிதநகர் ஆகிய ஊர்கள் அமைந்துள்ளன.

கற்கோவள மக்கள் கடற்றொழிலினை முக்கிய தொழிலாகக் கொண்டு தங்களுடைய வாழ்க்கைச் செயற்பாடுகளை மேற்கொள்ளுகின்றனர். இவ்வூரில் சிறீகும்பி முத்துமாரி அம்மன், கும்பி முருகன், வீரபத்திரர் போன்ற ஆலயங்கள் உள்ளன. இவ்வாலயங்களைக் களமாகக் கொண்டு கூத்துகள், இசைநாடகங்கள், கும்மி, கரகம், உடுக்கு, நடனம் எனப் பல்வேறுபட்ட கலைவடிவங்கள் இங்கு வளர்ச்சியடைந்து வருகின்றன.

பெயர்க் காரணம்
--------------

கடலுக்குள் கற்களைக் கொண்ட நீண்ட தரைமுனை யுள்ள ஊர் என்பதே கற்கோவளம் எனப்பட்டது என பேராசிரியர் இ. பாலசுந்தரம் குறிப்பிடுகிறார்.

கற்கோவள மக்களின் மரபுக்கலைகள்
-----------------------------

கிராமிய  வழிபாட்டு முறைகள்  உள்ள  பல  ஆலயங்கள்  கற்கோவளத்தில் உண்டு. தொடக்கக் காலங்களில்  கிராமிய வழிபாட்டு  முறையிலிருந்து  தற்பொழுது பூசகர்களால்  பூசை செய்யப்பட்டு  வந்தாலும்  இவ்வாலயங்களில் பொங்குதல், வேள்வி  செய்தல்,  உருவாடுதல் , மடைபரப்புதல்,  பஜனைசெய்தல்  போன்றன நடைபெற்று  வருகின்றன. சச்சியம்மன், முனியப்பர்  போன்ற  ஆலயங்களில் வருடாவருடம்  மடை செய்யப்பட்டு  வருகின்றது. இம்மடையின்பொழுது  கள்ளு, சாராயம், போன்ற  குடிவகைகளும் இறைச்சி,  மீன்,  முட்டை, பழங்கள்  போன்ற  உணவுவகைகளும் படைக்கப்படுவதோடு  ஆண்களும்  பெண்களும் உருவாடி  குடிவகைகள்,  உணவு வகைகளைத் தாமும்  உண்டு  பிறருக்கும் கொடுப்பார்கள்.  கும்மியடித்தல்,  உடுக்கடித்தல் போன்ற  சந்தர்ப்பங்களிலும்  உருவாடி  கட்டுச்சொல்லுகின்ற  வழமையும் உண்டு.

கற்கோவளத்து  மக்களால் அறிக்கை  செய்யப்படுகின்ற  கலைவடிவங்களாக கும்மி, கரகம், உடுக்கு, கூத்து, இசைநாடகம்  போன்ற  கலைகள்  காணப்படுகின்றன. கும்மியடிப்பதன் மூலம் அம்மனை மகிழ்விக்கலாம் என்ற  நம்பிக்கை இவ்வூர் மக்களிடையே காணப்படுகின்றது.  இவர்களுடைய குலதெய்வமாக  விளங்குகின்ற கும்பிமணல் முத்துமாரியம்மன் கோவிலில் கும்மியடித்தலும்,  கும்மியடித்து முடிந்தபின்பு  பல்வேறுபட்ட பாத்திரங்களை ஏற்று  நடித்து மகிழ்வதும் பலநூறு  ஆண்டுகளுக்கு முன்பிருந்து நடைபெற்றுவருகின்றது. தொன்றுதொட்டு  கும்மியடிப்பதில்  சிறுவர்கள் முதல்  வயதுமுதிர்ந்த  பெண்கள் வரை  ஊரிலேயுள்ள  அனைவரும் கலந்து கொள்ளுவார்கள். கும்பி முத்துமாரியம்மன் ஆலயத்தில் ஆண்டுதோறும் சித்திரா பௌர்ணமிக்கு முதல் ஒன்பது நாட்களும்  நவராத்திரி விழாவின் பொழுதும் தொடர்ந்து  ஒன்பது நாட்கள்  கும்மியடிப்பார்கள்.

இங்குள்ள ஆலயங்கள்
-----------------

* கும்பிமணல் பதியுறை முத்துமாரியம்மன் கோவில்
* கற்கோவளம் பேச்சியம்மன் ஆலயம்
* கற்கோவளம் புனித செபஸ்தியார் ஆலயம்

இங்குள்ள பாடசாலைகள்
-------------------

* கற்கோவளம் மெதடிஸ்த மிசன் தமிழ்க் கலவன் பாடசாலை

காட்சியகம்
----------

* கும்பி மணல் முத்துமாரியம்மன் ஆலயம்கும்பி மணல் முத்துமாரியம்மன் ஆலயம்
* கும்மிகும்மி
* காத்தவராயன் சிந்துநடைக் கூத்துகாத்தவராயன் சிந்துநடைக் கூத்து

மேற்கோள்கள்
-----------

1. ↑  சன்னிதிச் செல்வம், வல்வை ந. அனந்தராஜ்
2. 1 2 3  கற்கோவளம் கிராமம் கும்மியடித்தல் கலை பயில் நிலையில் உள்ள கிராமம் பற்றிய அறிமுகம், பா.இரகுவரன், ஜீவநதி திசம்பர் 2020
**தீபா மாலிக்** (*Deepa Malik*) [பிறப்பு: 30 செப்டம்பர், 1970] இந்தியாவின் அரியானாமாநிலத்தைச் சார்ந்தவர் ஆவார். இவர் ரியோ டி ஜெனிரோவில் நடந்த இணை ஒலிம்பிக் விளையாட்டுக்களில் மகளிருக்கான குண்டு எறிதல் போட்டியில் 4.61 மீட்டர் தூரத்திற்குக் குண்டு எறிந்து வெள்ளிப் பதக்கம் பெற்று சாதனை படைத்தவர். ஈட்டி எறிதல், நீச்சல், மோட்டர் வாகனம் ஓட்டுதல் ஆகியவற்றிலும் வல்லவர். சிறந்த பேச்சாளரும் ஆவார்.

தீபா மாலிக் ஒரு மாற்றுத் திறனாளர் ஆவார். அவருடைய இடுப்புக்கு கீழே உறுப்புகள் பாதிக்கப்பட்டவர். சக்கர நாற்காலியின் உதவியினால் இயங்கி வருபவர்.
இவரது 26 வயதில் இவரது முதுகுத்தண்டில் ஏற்பட்ட கட்டியை அகற்ற அறுவை செய்யப்பட்டது.163 தையல்கள் போடப்பட்டன. அறுவைச் சிகிச்சைக்குப் பின் அவரது மார்புப் பகுதிக்கீழே உறுப்புகள் செயலிழந்தன. சக்கர நாற்காலியில் இருந்த படியே குண்டு எறிதல், ஈட்டி எறிதல் முதலிய போட்டிகளில் பயிற்சி எடுத்துக் கொண்டார். மாற்றுத்திறனாளர்களுக்கான போட்டிகளில் கலந்து கொண்டு பரிசுகளையும் பதக்கங்களையும் பெற்றார். தொடர்ந்து தேசிய, சர்வதேசப் போட்டிகளில் கலந்து கொண்டு திறமைகளை வெளிப்படுத்தினார். யமுனை நதியில் நீரோட்டத்திற்கு எதிராக ஒருகிலோமீட்டர் தூரம் நீந்தி லிம்கா சாதனைப் பட்டியலில் இடம் பிடித்தார். பல்வேறு போட்டிகளில் சாதனை படைத்த தீபா மாலிக் அர்ஜுனா விருதையும் பெற்றுள்ளார். இவ்விருதினைப் பெறும் முதல் மாற்றுத்திறனாளி வீராங்கணை அவர் தான். 2017 மரார்ச் மாதம் இந்தியக் குடியரசுத்தலைவர் கைகளால் பத்ம ஸ்ரீ விருதையும் பெற்றுள்ளார்.2019 ஆம் ஆண்டிற்கான ராஜீவ் காந்தி கேல் ரத்னா விருது  மற்றும் 2012 ஆம் 
ஆண்டிற்கான அருச்சுனா விருது இவருக்கு வழங்கப்பட்டது.

வாழ்க்கை
--------

தீபா மாலிக்கின் கணவர் பிக்ரம் சிங் மாலிக் ஒரு இராணுவ அதிகாரி. மனைவியின் அறுவைச்சிகிச்சையின் போது கார்கில் போரில் போர்க்களத்தில் இருந்தார். அறுவைச்சிகிச்சைக்குப்பின் பணியை விடுத்து மனைவிக்கு உறுதுணையாக இருந்துள்ளார். இவர்களுக்கு இரண்டு மகள்கள் உள்ளார்கள்.

மேற்கோள்
--------

1. ↑
2. ↑
3. ↑  செய்தி பிரிவு, தொகுப்பாசிரியர் (30 அகத்து 2019). *கேல்ரத்னா விருதை பெற்றார் தீபா மாலிக்*. தி ஹிந்து நாளிதழ். .
4. ↑   *President confers Arjuna Award 2012 at Rashtrapati Bhavan*. Economic Times. 29 Aug 2012. .
5. ↑  தினத்தந்தி- தங்கமலர்- 5-5-2017

மேலும் பார்க்க
--------------
**அமிலேசு** என்பது நீராற்பகுத்தலின் மூலம் மாப்பொருளை சருக்கரை ஆக்கும் ஒருவகை நொதியாகும். இது மனிதர்கள் உட்பட பல்வேறு பாலூட்டிகளின் உமிழ்நீரில் காணப்படுகிறது. உணவு செரிமானத்திற்கு இது உதவுகிறது.

ஆல்பா அமிலேசு
பீட்டா அமிலேசு

வகைப்பாடு
---------

|  | ஆல்பா அமிலேசு | பீட்டா அமிலேசு | காமா அமிலேசு |
| --- | --- | --- | --- |
| மூலம் | விலங்குகள், தாவரங்கள், நுண்மிகள் | தாவரங்கள், நுண்மிகள் | விலங்குகள், நுண்மிகள் |
| இழையம் | உமிழ்நீர், மண்ணீரல் | விதைகள், பழங்கள் | சிறுகுடல் |
| வினைப்பயன் | மால்ட்டோசு, டெக்ஸ்ட்ரின் உள்ளிட்டவை | மால்ட்டோசு | குளுக்கோசு |
| ஏதுவான காரகாடி எண் | 5.6–5.8 | 5.4–5.5 | 4.0-4.5 |
| ஏதுவான தட்பவெப்பம் | 68–74°C (154-165°F) | 58–65°C (136-149°F) | 63–68°C (145-155°F) |

பயன்பாடு
--------

### நொதிப்பு

நொதிப்பு என்கிற செயல்பாட்டில், மதுவம் என்கிற நுண்மி சருக்கரையை சீரணம் செய்து எத்தனாலை வெளியிடுகிறது. இந்த செயல்பாடு மது தயாரிக்க பெரிதும் பயன்படுகிறது.

### மாவுக்கலவை

வெதுப்பி உருவாக்க மாவுக் கலவையாய் பயன்படுகிறது அமிலேசு. மதுவம் சருக்கரையை செரிக்கும் போது எத்தனாலோடு சேர்த்து கார்பனீராக்சைடையும் வெளியிடுகிறது. இந்த கார்பனீராக்சைடானது வெதுப்பியை மேலெழும்பி உப்பச் செய்து அதற்கு செரிவளிக்கிறது.

மேற்கோள்கள்
-----------

1. ↑  "நொதிகளுக்கொரு அறிமுகம் (ஆங்கிலம்)".
2. ↑  "ஆல்பா அமிலேசின் வடிவம்".
3. ↑  "அமிலேசும் நொதிப்பும் (ஆங்கிலம்)".
4. ↑  "மாவுக்கலவையாய் அமிலேசு (ஆங்கிலம்)".
**தோழா** 2008 ஆம் ஆண்டு நிதின் சத்யா, பிரேம்ஜி அமரன், விஜய் வசந்த் மற்றும் அஜய்ராஜ் நடிப்பில், என். சுந்தரேஸ்வரன் இயக்கத்தில், பிரேம்ஜி அமரன் இசையில் வெளியான தமிழ் திரைப்படம். கில்லி மற்றும் ஜாம்பவான் ஆகிய திரைப்படங்களில் கதாநாயகர்களின் சகோதரி வேடத்தில் நடித்த ஜெனிஃபர் இப்படத்தில் கதாநாயகியாக அறிமுகம் ஆனார். இப்படத்தின் நான்கு கதாநாயகர்களும் இதற்கு முன் சென்னை 600028 திரைப்படத்தில் இணைந்து நடித்திருந்தனர்.

கதைச்சுருக்கம்
--------------

இப்படம் நான்கு நண்பர்களைப் பற்றிய கதை ஆகும்.

அறிவழகன் (பிரேம்ஜி அமரன்), கஜனி (விஜய் வசந்த்) மற்றும் ராஜா (நிதின் சத்யா) ஆகியோர் நெருங்கிய நண்பர்கள். இம்மூன்று நண்பர்களுடன் நான்காவதாக இணைய வரும் வேலு ( அஜய்ராஜ்) தன் தங்கையின் இறப்புக்குக் காரணமான அவளின் காதலனைத் தேடி வருபவன். பிரியா (நான்சி ஜெனிபர்) வேலுவை விரும்புகிறாள். ஆனால் வேலு தன் சூழ்நிலை காரணமாக பிரியாவைக் காதலிக்க மறுக்கிறான். அவன் தன் தங்கையைக் காதலித்து ஏமாற்றி அவளது இறப்புக்குக் காரணமானவனைத் தேடி அவனைக் கொல்வதையே முதல் குறிக்கோளாகக் கொண்டுள்ளான். ராஜாவே இதுநாள் வரை தான் தேடிவந்த நபர் என்பதையறியும் அஜய் அவனைக் கொல்வதற்கு முடிவு செய்கிறான். அதே சமயம் ராஜா தன்னைக் கொல்வதற்கு வரும் வேலுவைக் கொல்ல ஆட்களை ஏற்பாடு செய்கிறான். இருவரில் யார் வெற்றி பெற்றனர் என்பது மீதிக்கதை.

நடிகர்கள்
---------

* நிதின் சத்யா - ராஜா
* பிரேம்ஜி அமரன் - அறிவழகன்
* விஜய் வசந்த் - கஜனி
* அஜய்ராஜ் - வேலு
* சாகித்யா - மீனாட்சி
* நான்சி ஜெனிபர் - பிரியா
* பவித்ரா - அலமு
* லக்சனா
* சௌம்யா போல்லபிரகடா - மனிஷா குப்தா
* வெண்ணிற ஆடை மூர்த்தி
* டெல்லி குமார்
* அஜய் ரத்னம்
* சசிகுமார்
* கவிதாலயா கிருஷ்ணன்
* சாக்சி சிவா
* ரவிப்பிரகாஷ்
* பாபிலோனா - சரோஜா
* சுஜா வருணீ

இசை
---

படத்தின் இசையமைப்பாளர் பிரேம்ஜி அமரன். பாடலாசிரியர்கள் கங்கை அமரன், வாலி மற்றும் சினேகன். 1984 ஆம் ஆண்டு வெளியான தாவணிக் கனவுகள் என்ற திரைப்படத்தில் இடம்பெற்ற "ஒரு நாயகன் உதயமாகிறான்" என்ற பாடல் இப்படத்தில் மாற்றிசை வடிவத்தில் பயன்படுத்தப்பட்டது.

| வ.எண் | பாடல் | பாடகர்கள் | காலநீளம் |
| --- | --- | --- | --- |
| 1 | வா தோழா | ரஞ்சித், பிரேம்ஜி அமரன் | 4:35 |
| 2 | அடியே என் அன்னக்கிளி | விஜய் யேசுதாஸ், சின்மயி | 4:48 |
| 3 | காதல் தேவதை | ஹரிசரண், சைந்தவி | 4:47 |
| 4 | ஒரு நாயகன் (மாற்றிசை) | எஸ். பி. பி. சரண், வெங்கட் பிரபு, பிரேம்ஜி அமரன் | 4:00 |

சர்ச்சை மற்றும் விமர்சனம்
-------------------------

வழக்கு: 2016 ஆம் ஆண்டு கார்த்தி, நாகார்ஜூனா, தமன்னா உள்ளிட்டவர்கள் நடித்து, வம்சி பைடிபல்லி இயக்கத்தில் தமிழ் மற்றும் தெலுங்கில் உருவானது தோழாதிரைப்படம். தன்னிடம் எந்த அனுமதியும் பெறாமல் "தோழா" என்ற பெயர் பயன்படுத்தப்பட்டுள்ளதாக இப்படத்தின் தயாரிப்பாளர் சுந்தரேஸ்வரன், நடிகர்கள் கார்த்தி மற்றும் நாகார்ஜுனா, பிவிபி சினிமா, இயக்குநர் வம்சி ஆகியோர் மீது வழக்கு தொடுத்தார்.

விமர்சனம்: நல்ல நண்பர்களைப் பற்றிய நல்ல திரைப்படம்.

மேற்கோள்கள்
-----------

1. ↑  "தோழா".
2. ↑  "தோழா".
[*தொடர்பிழந்த இணைப்பு*]
3. ↑  "ஜெனிபர் அறிமுகம்".
4. ↑  "பாடல்கள்".
5. ↑  "பாடல்கள்".
6. ↑  "தோழா பெயர் சர்ச்சை".
7. ↑  "விமர்சனம்".
[*தொடர்பிழந்த இணைப்பு*]
**வெற்றுச் சுழற்சி** *(Null cycle)* என்பது வளிமண்டல வேதியியலில், வேதிப்பொருள் சிற்றினங்கள் தங்களுக்குள் ஒன்றிணைந்து இறுதியில் நிகர உற்பத்தி அல்லது நிகர நீக்குதல் ஏதுமின்றி மாற்றமடையும் வினையூக்கச் சுழற்சியைக் குறிக்கிறது. அடுக்கு வளிமண்டலத்தில் இந்த வெற்றுச் சுழற்சி நிகழ்வானது வேற்றுநிலைத் தொடர் வினைகளில் முக்கியப்பங்கு வகித்து ஓசோன் அடுக்கு குறைவுக்கு காரணமாகிறது

அடுக்கு வளிமண்டலத்தில் ஓசோன் குறைவுக்கு நைட்ரசன் ஆக்சைடு இனங்களை ஈடுபடுத்துவதற்கு இத்தகைய ஒரு சுழற்சியே காரணமாகிறது.

NO + O3 → NO2 + O2  

NO2 + O → NO + O2  

Net: O + O3 → 2O2

என்பது ஒரு வினையூக்க சுழற்சி ஆகும்.

வழக்கமல்லாத ஆக்சிசன் சிற்றினங்களின் பாதுகாப்பை அனுமதிக்கும் NO2 வாயுவின் ஒளியாற்சுழற்சிக்கு சாத்தியமுள்ளதால், தொடர்புடைய வெற்றுச் சுழற்சி ஒளியாற்சுழற்சியுடன் போட்டியிடுகிறது.

NO + O3 → NO2 + O2  

NO2 + hν → NO + O  

Net: O3 + hν → O + O2

என்பதனால் O மற்றும் O3 இரண்டும் வேகமாக பரிமாறிக்கொள்ள இயலும். கடைசி சுழற்சியானது ஓசோன் நுகர்வு வீதத்தை பாதிப்பதில்லை. ஆனால் பகல்நேரத்தில் ஒளியாற்சுழற்சி நிகழும்போது இவ்வீதத்தைக் குறைக்கிறது. குளோரின், புரோமின் போன்ற தனியுறுப்புகளுடன் NO வாயுவும் வினைபுரிந்து வெற்றுச் சுழற்சிகளுக்கான பாதைக்கு வழிவகுக்கிறது.

Cl + O3 → ClO + O2  

ClO + NO → Cl + NO2  

NO2 + hν → NO + O  

Net: O3 + hν → O + O2

முதன்மைச் சுழற்சிகள் என்ற பெயராலும் அழைக்கப்படும் பிற வெற்றுச் சுழற்சிகள், பயனுறத்தக்க வகையில் வினைத்திறமிக்க சிற்றினங்களைப் பிடித்து வைத்திருந்து தேக்கத்தை உற்பத்தி செய்கின்றன. இருநைட்ரசன் ஐந்தாக்சைடு உருவாக்கத்தை இதற்கு உதாரணமாகக் கூறலாம்.

NO2 + NO3 → N2O5

வளிமண்டலத்தில் இருக்கும் NOx குடும்ப சிற்றினத்தின் 10 சதவீதத்தை வழியடைத்து ஓசோனை அழிக்கும் வினையூக்க சுழற்சிகளின் ஆற்றலை இவ்வினை கட்டுப்படுத்துகிறது

மேற்கோள்கள்
-----------

1. ↑  Holloway, Ann M.; Wayne, Richard P. (2010). *Atmospheric Chemistry*. Royal Society of Chemistry. பக். 145. பன்னாட்டுத் தரப்புத்தக எண்:9781847558077.
2. ↑  "NOAA Study Shows Nitrous Oxide Now Top Ozone-Depleting Emission". NOAA. 2009-08-27. 2012-05-23 அன்று பார்க்கப்பட்டது.
3. ↑  Girard, James (2009). *Principles of Environmental Chemistry* (2 ). Jones & Bartlett Learning. பக். 135–136. பன்னாட்டுத் தரப்புத்தக எண்:9780763759391.
**தீபா மிரியம்** (*Deepa Miriam*) தென்னிந்தியத் திரைப்படப் பின்னணிப் பாடகி ஆவார். இவர் நான் அவனில்லை திரைப்படத்தின் மூலம் அறிமுகம் செய்யப்பட்டார். சுப்பிரமணியபுரம் திரைப்படத்தில் இவர் பாடிய *கண்கள் இரண்டால்* பாடல் மூலம் பிரபலமானவர்.

இசைப்பயணம்
----------

தீபா ஐக்கிய அரபு எமிரேட்ஸில் ( ஐக்கிய அரபு எமிரேட்ஸ் ) ஒரு மலையாள கிறிஸ்தவ குடும்பத்தில் பிறந்து வளர்ந்து பள்ளிப்படிப்பையும் முடித்தார். இவர் சிறு வயதிலேயே பாட ஆரம்பித்தார். ஏழு வயதில் தொடங்கி கர்நாடக இசையில் பயிற்சி பெற்றார். இலகுவான இசை, அரை-கிளாசிக்கல் மற்றும் கிளாசிக்கல் பிரிவுகளில் பாடும் போட்டிகளில் முதல் இடத்தைப் பெற்ற இவர் பள்ளியில் இருக்கும்போது கேரளாவைச் சேர்ந்த இசைக்கலைஞர்களுடன் பல நேரடி இசை நிகழ்ச்சிகளை நிகழ்த்தினார். தீபா பன்னிரண்டாவது வாரிய தேர்வில் தேர்ச்சி பெற்றார். இவர் கேரளாவின் திருக்காட்கரையிலுள்ள *மாடல் பொறியியல் கல்லூரியில்* பி.டெக். மின்னணுவியல் மற்றும் தொலைத்தொடர்பு பொறியியலில் பட்டம் பெற்றவர்.

ராஸ் அல்-கைமா வானொலியால் ஏற்பாடு செய்யப்பட்ட கயியே அவுர் சுனியே என்ற போட்டியில் பங்கேற்ற பின்னர், தனது 11 வயதில், ஐக்கிய அரபு எமிரேட்ஸில் சிறந்த குழந்தை பாடகியாக தேர்வு செய்யப்பட்டார். அவர் தனது 12 வயதில் தனது முதல் கிறிஸ்தவ பக்தி ஆல்பமான விஸ்வசிந்தியில் பாடினார். இந்த ஆல்பம் பெரிய வெற்றி பெற்றது. மலையாளம், இந்தி, தமிழ் , தெலுங்கு, கன்னடம், ஆங்கிலம் மற்றும் அரபு மொழிகளில் 40இற்கும் மேற்பட்ட தனியார் ஆல்பங்களில் தீபா பாடியுள்ளார்.

இவர் இந்துஸ்தானி இசையை கேரள பல்கலைக்கழகத்தில் ஜூனியர் சான்றிதழ் படிப்பில் தேர்ச்சி பெற்றார். மேற்கத்திய இசை ஆகியவற்றிலும் பயிற்சி பெற்றார். இலண்டனின் டிரினிட்டி கல்லூரியில் பியானோவிற்கான ஹானர்ஸ் உடன் மூன்று தரங்களையும் கடந்துள்ளார். இவர் அமெரிக்காவில் (சிகாகோ மற்றும் நியூ ஜெர்சி) சிறிது காலம் இருந்தார். உயர் படிப்பு படிக்க வேண்டும் என்ற நோக்கத்துடன், ஒரு வேலையைப் பெற்றுக் குடியேறினார். ஆனால் பாட வேண்டும் என்ற வெறி அமெரிக்க கட்டத்தை திடீரென நிறுத்தியது.

தீபாவின் முதற்படம் நான் அவனில்லை. இத்திரைப்படத்தில் *தேன் குடிச்ச நிலவு* பாடலை இவர் பாடினார். அப்போதிருந்து இவர் இந்தியத் திரையுலகில் பல திரைப்படங்களில் பாடல்கள் பாடியுள்ளார். தமிழ்த் திரைப்படமான சுப்பிரமணியபுரம் (2008) இல் இவர் பாடிய *கண்கள் இரண்டால்* பாடல், தென்னிந்தியா முழுவதிலும் மிகப்பெரிய வெற்றியைப் பெற்றது. மேலும் சிறந்த பெண் பின்னணிப் பாடகருக்கான பல விருதுகளைப் பெற்றுத் தந்தது. கார்த்திக் ராஜா இசையமைத்த பரா பரா கில்லி (2010) என்ற ரெட்டச்சுழி திரைப்படத்தில் ஒரு பாடலையும் பாடியிருந்தார் .

சில பாடல்கள்
------------

* தேன் குடிச்ச நிலவு - நான் அவனில்லை (முதல் பாடல்)
* கண்கள் இரண்டால் - சுப்பிரமணியபுரம்

மேற்கோள்கள்
-----------

1. ↑  "Deepa" (in Malayalam). Malayala Manorama. 2009-09-15. Archived from the original on 2014-09-03.. பார்த்த நாள்: 2009-09-24.
2. ↑  "Deepa Miriam songs". *spicyonion.com* (ஆங்கிலம்). 2022-08-11 அன்று பார்க்கப்பட்டது.
**தீபா சாரி** (*Deepa Chari*) என்பவர் இந்திய நடிகை மற்றும் நீச்சலுடை வடிவழகர் கோலிவுட்டில் பணிபுரியும் நடிகை ஆவார்.

பின்னணி
-------

சாரி இந்தியாவின் மும்பையில் பிறந்தார். இவர் சிறு வயதிலேயே வடிவழகர் தொழில் செய்யத் தொடங்கினார். மும்பையில் மிகவும் விரும்பப்படும் பிகினி வடிவழகர்களில் ஒருவரானார்.

தொழில்
------

வணிக முத்திரை அங்கீகரிப்பது முதல் பிகினி அணிந்த நாட்காட்டி வடிவழகர் என எண்ணற்ற வடிவழகி பணிகளைச் சாரி பெற்றுள்ளார். சாரி மனிஷ் மல்ஹோத்ரா, விக்ரம் பட்னிஸ், ஹேமந்த் திரிவேதி மற்றும் கிருஷ்ணா மேத்தா போன்ற வடிவமைப்பாளர்களுடன் பல்வேறு கண்காட்சி நிகழ்ச்சிகளையும் நிகழ்த்தியுள்ளார்.

சாரி, பல்வேறு தரவரிசையில் முதலிடம் வகிக்கும் இசைத் தொகுப்புகளிலும் தோன்றினார். புகழ்பெற்ற இயக்குநர்கள் மற்றும் புகழ்பெற்ற தயாரிப்பு நிறுவனங்களுடன் பணியாற்றினார். வினய் சப்ரு மற்றும் ராதிகா ராவ் இயக்கிய மறுதயாரிப்பான "காந்த லகா" மற்றும் அனுபவ சின்ஹா தயாரிப்பில் "சயான் தில் மே ஆனா ரே" ஆகியவை இவரது மிகவும் பிரபலமான படைப்புகளில் சில.

தற்போதைய இந்தியப் பொழுதுபோக்கு காட்சியில் மிகவும் திறமையான நடனக் கலைஞர்களில் சாரியும் ஒருவர். மேலும் அனுபவ் சின்ஹாவின் *கபூதர்* என்ற இந்தி படத்திலும் சாரி, நடித்துள்ளார். *கபூதர்* திரைப்படம் ஆசிய மற்றும் அரபு திரைப்பட 10வது ஓசியன்ஸ்-சினிஃபன் விழாவில் திரையிடப்பட்டு பார்வையாளர்களால் மிகவும் பாராட்டப்பட்டது. சாரி 2009ஆம் ஆண்டு *பாலம்* திரைப்படத்தில் முன்னணி பாத்திரத்தில் நடித்தார். திரைக்கு வரவிருக்கும் திரைப்படமான *KA-99-B-333* இல் முக்கிய பாத்திரத்தில் நடித்துள்ளார்.

தொழில் சாதனைகள்
---------------

* வெற்றி, கிளாட்ராகா வடிவழகிப் போட்டி 2004.
* "சிறந்த உடலமைப்பு". வெற்றியாளர், உலகப் போட்டியின் சிறந்த வடிவழகி 2003-2004.
* துருக்கியில் நடைபெற்ற "உலகின் சிறந்த புன்னகை" வெற்றி.
* வெற்றியாளர், *மிஸ் டூரிசம் ஆஃப் வேர்ல்ட்* 2004-2005.
* 2004-2005 "ஆண்டின் சிறந்த புன்னகை" வெற்றி, மலேசியா

*

திரைப்படவியல்
-------------

இந்த படத்தொகுப்பு தீபா சாரியின் அதிகாரப்பூர்வ இணையதளத்தை அடிப்படையாகக் கொண்டது.

| ஆண்டு | படம் | பங்கு | மற்ற குறிப்புகள் |
| --- | --- | --- | --- |
| 2010 | *பாலம்* |  |  |
| 2008 | *கேஏ-99 பி-333* |  |  |

மேற்கோள்கள்
-----------

1. ↑  "Model Deepa Chari weds in Jaipur".
2. ↑  "Models of Bangalore Fashion Week | CITYROCKZ", 29 January 2010,CityRockz-dee

வெளி இணைப்புகள்
---------------

* தீபா சாரியின் அதிகாரப்பூர்வ இணையதளம்
**விமலகீர்த்தி சூத்திரம்** அல்லது **விமலகீர்த்தி நிர்தேச சூத்திரம்**(विमलकीर्ति-निर्देश-सूत्र) இலக்கிய வளம் உள்ள ஒரு மகாயான சூத்திரம் ஆகும். இந்த சூத்திரம் மகாயான கருத்துகளை மிகவும் விரிவாக விவரிக்கின்றது. அதிலும் முக்கியமாக அத்வைத கருத்தினை விரித்துரைக்கிறது. இந்த சூத்திரம் விமலகீர்த்தி போதிசத்துவரால் உபதேசிக்கப்பட்டது. மேலும் இதில் விமலகீர்த்தி சூன்யத்தனமையை குறித்து விவரிக்கையில் இவ்விதமான கருத்துகள் உபதேசிக்கப்பட்டன. 

  

விமல்கீர்த்தி சூத்திரத்துக்கு கீழ்க்கணட மூன்று புகழ்பெற்ற சீன மொழி பெயர்ப்புகள் உள்ளன  

* Wéimójié suǒshuō jīng (குமாரஜீவர்; T 475.14.537a-557b)
* Shuō wúgòuchēng jīng (சூவான் சாங்க். T 476.14.557-587)
* Fóshuō wéimójié jīng (லோகக்‌ஷேமர். T 474.14.519-536)

இதைத் தவிர்த்து இதற்கு முன்னர் சீகியான்(223-228), தர்மாகரர்(308), உபாசூன்யர்(545), ஞானகுப்தர்(591) ஆகியோரும் இதை மொழிபெயர்த்துள்ளனர். 

எனினும் குமாரஜீவரின் மொழிபெயர்ப்பே மிகவும் பரவலாக போற்றப்படுகிறது, 


|  |  |
| --- | --- |
|  | இது பௌத்தம் தொடர்பான ஒரு குறுங்கட்டுரை. நீங்கள் இதை விரிவாக்கி விக்கிபீடியாவுக்கு உதவி செய்யலாம் |

வெளி இணைப்புகள்
---------------

* விமலகீர்த்தி நிர்தேச சூத்திரம்
* விமலகீர்த்தி நிர்தேச சூத்திரம்
சுப்புலட்சுமி காசிநாதன்
**சுப்புலட்சுமி காசிநாதன்** (*Subbuluxmi Kasinathan*) இலங்கையின் கலைஉலகில் மேடை, வானொலி, திரைப்படங்கள் என்பனவற்றில் புகழ்பெற்ற, அனுபவம் வாய்ந்த நடிகை. தற்போது கனடாவில் வசித்து வருகிறார். கனடாவிலும் தன்னுடைய கலைப்பணியைத் தொடர்கிறார்.

வானொலியில்
----------

இலங்கை வானொலியில் 'சானா'வின் காலம் முதல், பி. விக்னேஸ்வரன் காலம் வரை ஏராளமான வானொலி நாடகங்களில் நடித்தவர். வானொலியில் ஒலிபரப்பான நாடகக்கலைஞர் வி.வி. வைரமுத்து அவர்களின் இசைநாடகங்களில் பாடி நடித்துமிருக்கிறார்.

மேடையில்
--------

தினகரன் நாடக விழாவில் கே. எம். வாசகரின் 'சுமதி' நாடகத்தில் பிரதான பாத்திரத்தில் நடித்து, சிறந்த நடிகைக்கான விருதைப் பெற்றவர் ஆவார்.

புகழ் பெற்ற மேடை நாடகங்கள்
--------------------------

* 'பார்வதி பரமசிவம்'- நகைச்சுவை நாடகம்
* 'சுமதி' - தினகரன் நாடக விழாவில் முதல் பரிசு பெற்றது
* 'சாணக்கியன்' - சரித்திர நாடகம்
* 'புதியதோர் வீடு' - பா நாடகம் (கனடாவில்)

தொலைக்காட்சியில்
----------------

* 'நாற்சார வீட்டில்' - (கனடாவில்)
* 'வை.ரி.லிங்கம் ஷோ' - (கனடாவில்)

நடித்த திரைப்படங்கள்
--------------------

* கோமாளிகள்
* தெய்வம் தந்த வீடு
* எங்கோ தொலைவில் (கனடாவில்)
* கனவுகள் (கனடாவில்)
* மெதுவாக உன்னைத் தொட்டு (கனடாவில்)
* தமிழிச்சி (திரைப்படம்) (கனடாவில்)

மேற்கோள்கள்
-----------

1. ↑  "இலங்கை திரைப்படமான கோமாளிகள் (Video)". *Ceylonmirror.net* (ஆங்கிலம்). 2020-06-06. 2021-10-29 அன்று பார்க்கப்பட்டது.
2. ↑  "புலம்பெயர் தமிழரின் தயாரிப்பில் உருவான "நேத்ரா" ஏப்ரலில் திரைக்கு வருகிறது". *Virakesari.lk*. 2021-10-29 அன்று பார்க்கப்பட்டது.
**ஆப்பிள் செயற்கைக்கோள்** *( Ariane Passenger PayLoad Experiment)* இந்தியா விண்வெளியில் செலுத்திய ஆறாவது செயற்கைக் கோளாகும். இந்திய விண்வெளி ஆய்வு மையம் உருவாக்கிய இச்செயற்கைக்கோள் இந்தியாவின் தகவல் தொடர்புத் துறைக்காக ஐரோப்பிய விண்வெளி நிறுவனத்தால் செலுத்தப்பட்டது. 1981 ஆம் ஆண்டு சூன் மாதம் 19 ஆம் நாள் தென் அமெரிக்காவின் பிரெஞ்சு கயானாவில் இருக்கும் கோராவ் என்ற தளத்திலிருந்து ஏரியன் என்ற ஏவுகலத்தால் இச்செயற்கைக்கோள் செலுத்தப்பட்டது. சி-பட்டை அலை வாங்கிச் செலுத்தி இச்செயற்கைக்கோளில் பொருத்தப்பட்டிருந்தது. ஏரியன் பாசஞ்சர் பேலோட் எக்சுபெரிமெண்ட் என்ற ஆங்கிலச் சொற்களின் சுருக்கமே ஆப்பிள் என்றழைக்கப்படுகிறது.

ஆப்பிளே, இந்தியாவின் முதலாவது புவிநிலைச் சுற்றுப்பாதை மூவச்சு நிலையாக்க தகவல் தொடர்பு செயற்கைக்கோள் ஆகும். 1981 ஆம் ஆண்டு சூலை 16 அன்று இச்செயற்கைக்கோள் 
102° கிழக்கு தீர்க்கரேகையில் நிலைநிறுத்தப்பட்டது. 672 கிலோ எடையுள்ளதாகத் தயாரிக்கப்பட்ட ஆப்பிள் செயற்கைக்கோள் பல்வேறு தகவல் தொடர்பு பரிசோதனைகளுக்கும் தேவைகளுக்கும் பயன்பட்டு 27 மாதங்கள் விண்ணில் வலம் வந்த இது 1983 ஆம் ஆண்டு செப்டம்பர் 19 இல் செயலிழந்தது. தொலைகாட்சி ஒளிபரப்பு, வானொலி ஒலிபரப்பு ஆகிய சேவைகளுக்கு இது மிகவும் பயனுள்ளதாக இருந்தது. உருளை வடிவத்தில் 1.2 மீட்டர் விட்டமும் 1.2 மீட்டர் உயரமும் கொண்டதுதான் இந்த ஆப்பிள் செயற்கைக்கோள் ஆகும்,
இரண்டு 6/4 கிகா எர்ட்சு அலைவாங்கிச் செலுத்திகள், 0.9 விட்டமுள்ள பரவளைய வானலை வாங்கி இணைக்கப்பட்டு இவ்விண்கலம் தயாரிக்கப்பட்டது.

ஆப்பிள் (தனிக்குறிப்புகள்)| திட்டம் | புவிநிலை தகவல்தொடர்பு செயற்கைக்கோள் |
| எடை | 670 kg |
| தொடக்க ஆற்றல் | 210 வாட்டுகள் |
| விண்கலச்சுமை | C-பட்டை அலைவாங்கிகள் (இரண்டு) |
| ஏவிய நாள் | சூன் 19, 1981 |
| ஏவு வாகனம் | ஏரியன் -1(V-3) |
| சுற்றுப்பாதை | புவி ஒத்தியங்கு சுற்றுப்பாதை |
| திட்டக் காலம் | இரண்டு ஆண்டுகள் |

மேற்கோள்கள்
-----------

1. ↑  
"ISRO success stories". THE HINDU. 28 April 2001. 2013-03-17 அன்று பார்க்கப்பட்டது....This important opportunity was utilised to build indigenously a 672-kg state-of-the-art three-axis-stabilised (as against the spin-stabilised Aryabhata) geosynchronous communication satellite called APPLE – Ariane Passenger Payload Experiment – which was launched in June 1981.
2. 1 2 3 4 5 6 7 8  "Welcome To ISRO :: Satellites :: Geo-Stationary Satellite :: APPLE". Isro.org. 1981-06-19. 2011-03-17 அன்று மூலம் பரணிடப்பட்டது. 2013-03-17 அன்று பார்க்கப்பட்டது.

|  |  |
| --- | --- |
| Search Wikisource | விக்கிமூலத்தில் பின்வரும் தலைப்பிலான எழுத்தாக்கம் உள்ளது:
**இளையர் அறிவியல் களஞ்சியம்/ஆப்பிள் (செயற்கைக்கோள்)** |